NARIADENIE KOMISIE (ES) č. 104/2007
z 2. februára 2007,
ktorým sa na hospodársky rok 2007/2008 stanovuje výška pomoci pre paradajky určené na spracovanie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 41,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), a najmä na jeho článok 6 ods. 1,
keďže:
(1)
V článku 3 ods. 3 nariadenia Komisie (ES) č. 1535/2003 z 29. augusta 2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96 o systéme pomoci pre výrobky z ovocia a zeleniny (2), sa ustanovuje, že Komisia najneskôr do 31. januára oznámi výšku pomoci pre paradajky určené na spracovanie.
(2)
Pre štáty, ktoré boli členmi Spoločenstva k 30. aprílu 2004, je kontrola dodržiavania prahov spracovania paradajok uvedených v článku 5 ods. 1 nariadenia (ES) č. 2201/96 na vnútroštátnej úrovni a na úrovni Spoločenstva založená na množstvách, na ktoré bola poskytnutá pomoc počas posledných troch hospodárskych rokov, za ktoré sú už známe definitívne údaje pre všetky dotyčné členské štáty.
(3)
Pre členské štáty, ktoré pristúpili k Únii 1. mája 2004, je kontrola dodržiavania prahov spracovania paradajok na vnútroštátnej úrovni a na úrovni Spoločenstva založená na množstvách, na ktoré bola skutočne poskytnutá pomoc počas hospodárskych rokov 2004/2005 a 2005/2006, a na množstvách, na ktoré boli podané žiadosti o pomoc na hospodársky rok 2006/2007 v súlade s článkom 4 nariadenia Komisie (ES) č. 416/2004 z 5. marca 2004, ktorým sa ustanovujú prechodné opatrenia na uplatňovanie nariadenia Rady (ES) č. 2201/96 a nariadenia (ES) č. 1535/2003 v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (3).
(4)
Množstvo paradajok spracovaných v rámci schémy pomoci, ktoré treba zohľadniť pri kontrole dodržiavania prahov na vnútroštátnej úrovni a na úrovni Spoločenstva, presahuje prah Spoločenstva o 1 705 561 ton. V prípade členských štátov, ktoré prekročili prah spracovania, musí byť preto výška pomoci na hospodársky rok 2007/2008 pre paradajky určené na spracovanie zmenená so zreteľom na úroveň stanovenú v článku 4 ods. 2 nariadenia (ES) č. 2201/96, v súlade s článkom 5 ods. 2 a 4 uvedeného nariadenia, ako aj s článkom 3 ods. 2 nariadenia (ES) č. 416/2004.
(5)
Mechanizmus výpočtu pre kontrolu dodržiavania vnútroštátnych spracovateľských prahov stanovený v článku 5 nariadenia (ES) č. 2201/96 sa na Bulharsko a Rumunsko ihneď neuplatní. Je preto potrebné určiť prechodné opatrenia na jeho uplatňovanie. Pre hospodársky rok 2007/2008 nie sú dostupné údaje pre kontrolu dodržiavania prahov spracovania paradajok v týchto členských štátoch na vnútroštátnej úrovni a na úrovni Spoločenstva, preto by sa malo ako preventívne opatrenie stanoviť predbežné zníženie pomoci, ktoré sa nahradí v prípade, že na konci daného hospodárskeho roka nepríde k žiadnemu prekročeniu prahov.
(6)
Opatrenia ustanovené v tomto nariadení sú v súlade so stanoviskom riadiaceho výboru pre výrobky zo spracovaného ovocia a zeleniny,
PRIJALA TOTO NARIADENIE:
Článok l
Na hospodársky rok 2007/2008 je výška pomoci pre paradajky na základe článku 2 nariadenia (ES) č. 2201/96 stanovená takto:
a)
pre Českú republiku, Grécko, Francúzsko, Cyprus, Maďarsko, Maltu, Poľsko, Portugalsko a Slovensko: 34,50 EUR/tonu;
b)
pre Taliansko: 27,76 EUR/tonu;
c)
pre Španielsko:
i)
34,50 EUR/tonu pre paradajky určené na spracovanie na celé šúpané paradajky;
ii)
12,75 EUR/tonu pre paradajky určené na iné spracovanie;
d)
pre Bulharsko a Rumunsko: 25,88 EUR/tonu.
Článok 2
1. Pokiaľ sa pri kontrole dodržiavania prahu na účely stanovenia pomoci pre hospodársky rok 2007/2008 ukáže, že prah Spoločenstva nebol prekročený, po ukončení hospodárskeho roka 2007/2008 sa v Bulharsku a v Rumunsku vyplatí dodatočná suma vo výške 25 % pomoci stanovenej v článku 4 ods. 2 nariadenia (ES) č. 2201/96.
2. V prípade, že by prah Spoločenstva bol prekročený, ak v Bulharsku a v Rumunsku prah nebol prekročený alebo bol prekročený o menej ako 25 %, po ukončení hospodárskeho roka 2007/2008 sa v týchto členských štátoch vyplatí dodatočná suma.
Dodatočná suma uvedená v prvom pododseku je stanovená na základe skutočného prekročenia príslušného vnútroštátneho prahu do maximálnej výšky 25 % pomoci stanovenej v článku 4 ods. 2 nariadenia (ES) č. 2201/96.
3. Pri kontrole dodržiavania prahov spracovania na vnútroštátnej úrovni pre Bulharsko a Rumunsko sa výpočet pre hospodársky rok 2007/2008 vykoná na základe množstiev, na ktoré boli podané žiadosti o pomoc na hospodársky rok 2007/2008.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2007